Kiekvieno vaiko kalbos vystymąsis savitas. Vieni vaikai, sulaukę dvejų metukų, taria keletą žodelių, o kiti jau kalba sakiniais. Šie skirtumai priklauso nuo daugelio dalykų: nuo vaiko asmenybės savybių, psichomotorinio vystymosi ypatumų, aplinkos sąlygų.

**Kokie požymiai gali rodyti kalbos sutrikimą?**

Tėvams būtina susirūpinti jeigu:

* vienerių – dvejų metukų vaikai netaria jokių garsų;
* trejų metų vaikutis vartoja tik pavienius žodelius, garsus, garsažodžius;
* ketverių – penkerių metų vaikai kalba netaisyklingais sakiniais, nederina žodžių sakiniuose, vaiko kalbą sunkiai supranta aplinkiniai;
* penkerių su puse - šešerių metų vaikas dar netaisyklingai taria garsus, kitaip tariant – švepluoja;
* vaikas mikčioja;
* vaikas turi kitų raidos problemų.

**Keletas pastebėjimų:**

* Jeigu vaikui nustatytas kalbos sutrikimas, jis savo problemų „neišaugs“. Vaikui tikrai bus reikalinga logopedo pagalba.
* Yra sudėtingų sutrikimų, kada net suteikus logopedo pagalbą, išlieka liekamieji reiškiniai.
* Kalbos sutrikimai gali turėti neigiamos įtakos vaiko mokymuisi.
* Vaikas nekaltas dėl savo kalbos problemų. Tėveliai, nekaltinkite ir nekritikuokite savo vaiko, o - stenkitės suprasti ir padėti.

Vaiko kalbos ugdymas prasideda nuo tėvų. Specialistų teigimu, kiekvienas tėvų atliekamas veiksmas turi būti lydimas taisyklingais žodžiais. Tėvai turi aiškinti, žaidimo forma ugdyti savo vaiką. Itin svarbu palaikyti akių kontaktą ir nuolat atkreipti vaiko dėmesį į aplinką, kreiptis į jį ir įtraukti į bendrą veiklą. Svarbu sudaryti sąlygas pažinti aplinką: liesti, uostyti, ragauti, imti, žaisti, lavinti pojūčius ir girdėti aiškią kalbą.

Tėvai žaidimams su vaiku pagyvinti gali naudoti įvairias intonacijas, gestus, veido išraiškas. Logopedai pataria įtraukti žaidimus su savo atžala kasdieninės rutinos metu, t. y. maitinant, keičiant sauskelnes ir kt. Tėvai neturėtų užmiršti, kad žaidimas yra pagrindinė sąveikos su vaiku forma. Svarbu sužadinti vaiko smalsumą, vaizduotę, skatinti klausinėti ir kalbėti. Kantriai ir maloniai atsakyti į visus vaiko keliamus klausimus nepamirštant padrąsinti ir pagirti. Įgiję naujų žinių, vaikai aktyviau domisi pasauliu, daugiau smalsauja, klausinėja, susidaro teigiamą požiūrį į jį, įgyja elementarių darbinių įgūdžių, vaizdus sieja su žodžiais.

Kiekvienas vaikas yra individuali asmenybė, todėl niekas geriau nepažįsta savo vaikų, kaip jų tėvai. Tikslingas, nuoseklus tėvų ir specialistų bendradarbiavimas formuoja vaikų vertybinį pasaulį, plėtoja kalbines galias, skatina teigiamas nuostatas tolesniam mokymuisi ir ugdymuisi mokykloje.